Chris Evans

Christopher Robert Evans (lahir 13 Jun 1981) atau nama pentasnya Chris Evans ialah seorang pelakon dan pembikin filem Amerika Syarikat. Evans terkenal dengan peranan watak adiwira Captain America dalam jagat wayang Marvel Comics serta Human Torch dalam Fantastic Four dan kesinambungannya pada 2007.

Beliau memulakan kerjayanya pada 2000 menerusi siri TV Opposite Sex, dan sejak daripada itu muncul dalam beberapa filem termasuk Not Another Teen Movie, Sunshine, Scott Pilgrim vs. the World, Snowpiercer dan Gifted. Pada 2014, Evans memulakan kerjaya pengarahannya dengan filem drama Before We Go, di mana beliau turut berlakon.

Kehidupan awal 
Evans dilahirkan di Boston dan dibesarkan di bandar Sudbury. Ibunya, Lisa (née Capuano), ialah pengarah artistik di Concord Youth Theater, dan bapanya Robert Evans, ialah seorang doktor gigi.

Beliau mempunyai dua kakak, Carly, graduan New York University Tisch School of the Arts dan sebuah sekolah tinggi drama dan guru bahasa Inggeris di Lincoln-Sudbury Regional High School, Shanna, dan adik bongsu lelaki, Scott, yang tampil dalam drama lipur lara ABC One Life to Live. Bapa saudara mereka, Mike Capuano, mewakili daerah Kongres Massachusetts yang dahulunya diwakili oleh Tip O'Neill. Ibunya berketurunan separa Itali dan separa Ireland. Beliau dan adik-beradiknya dibesarkan dalam agama Katolik.

Evans menamatkan pelajarannya di Lincoln-Sudbury Regional High School. Beliau berpindah ke New York dan mengambil kelas di Lee Strasberg Theatre and Film Institute.

Kerjaya 
Pada 1999, Evans merupakan model untuk "Tyler" dalam permainan papan Hasbro Mystery Date. Edisi istimewa permainan itu termasuk telefon elektronik, yang mana Evans kelihatan bercakap dalam kotak mainan.

Selepas memfilemkan Not Another Teen Movie, Evans melangkah ke peranan utama dalam The Perfect Score dan Cellular, kemudian membintangi dua filem bebas di Chicago: Fierce People arahan Dick Wittenborn, memegang watak Bryce, dan London, memegang watak penagih dadah yang mengalami masalah perhubungan. Beliau kemudiannya memegang watak adiwira Human Torch dalam filem adaptasi komik 2005 Fantastic Four. Evans membawakan semula wataknya dalam sekuel 2007 Fantastic Four: Rise of the Silver Surfer. Pada tahun itu, beliau berlakon sebagai jurutera bertukar angkasawan Mace dalam filem cereka sains arahan Danny Boyle Sunshine.

Pada 2008, Evans muncul dalam filem Street Kings, lakonan bersama Keanu Reeves, dan adaptasi lakonlayar Tennessee Williams The Loss of a Teardrop Diamond, lakonan bersama Bryce Dallas Howard dan Ellen Burstyn. Pada tahun berikutnya, beliau muncul dalam filem cereka sains Push, bersama Dakota Fanning dan Camilla Belle. Evans melakukan sendiri babak pergaduhan, yang memerlukan seminggu untuk dipindahkan ke filem, dan mengalami kesan lebam semasa penggambaran.

Pada 2010, beliau melengkapkan filem arahan bersama Mark Kassen dan Adam Kassen Puncture di Houston, Texas. Filem itu dipilih untuk tayangan perdana di Festival Filem Tribeca 2011 sebagai salah satu projek Spotlight untuk ulang tahun ke-10 festival itu.

Juga pada tahun itu, Evans muncul dalam filem arahan Sylvain White The Losers, adaptasi dari siri buku komik DC Comics Vertigo. Evans kemudiannya muncul dalam satu lagi adaptasi buku komik, filem arahan Edgar Wright Scott Pilgrim vs. the World, di mana beliau melakonkan watak Lucas Lee, salah satu daripada tujuh ujian jahat Ramona Flowers.

Pada 2011, Evans melakonkan watak Marvel Comics Captain America dalam Captain America: The First Avenger, dan membintangi filem What's Your Number?, komedi romantik lakonan bersama Anna Faris. Terdapat konflik penjadualan, kerana kedua-dua filem itu difilemkan pada 2010.

Evans telah muncul dalam berbagai filem sebagai Captain America, dan yang pertama membawakan semula watak dalam filem 2012 The Avengers. Beliau kemudiannya berlakon bersama Michael Shannon dalam filem The Iceman, menggantikan James Franco, yang telah digugurkan. Evans memakai rambut palsu panjang dan janggut untuk peranan itu. Beliau berlakon dalam filem bahasa Inggeris arahan Bong Joon-ho, Snowpiercer.

Pada 2014, Evans berlakon dalam Captain America: The Winter Soldier. Beliau berlakon bersama Michelle Monaghan dalam filem komedi romantik Playing It Cool. Arahan sulung beliau, Before We Go, dipertontonkan buat pertama kali di Festival Filem Antarabangsa Toronto 2014.

Pada 2015, beliau melakonkan watak Captain America sekali lagi dalam filem Avengers: Age of Ultron, dan melakonkan semula wataknya dalam kesinambungannya Captain America: Civil War pada 2016.

Evans berkata pada Mac 2014 bahawa apabila kontraknya dengan Marvel tamat, beliau akan mempertimbangkan untuk mengurangkan aktiviti lakonan supaya beliau lebih menumpukan perhatian dalam kerjaya pengarahannya, dan percaya beliau akan menjadi Captain America pada 2017. Pada September 2015, bagaimanapun, katanya dalam wawancara bahawa beliau akan bersedia untuk menandatangani lebih banyak filem sebagai Captain America selepas Infinity War, jika Marvel mahu melanjutkan kontraknya.

Kehidupan peribadi 
Evans merupakan peminat New England Patriots, dan meminjamkan suaranya untuk America's Game: The Story of the 2014 New England Patriots.

Beliau berpacaran dengan Jenny Slate pada 2016, dan kemudiannya berpisah pada 2017. Beliau merupakan penyokong hak LGBT, dan biarpun beliau dibesrakan Katolik, beliau telah menyatakan pandangan panteistik. dan berminat dalam falsafah Buddhisme.

Selain itu, Evans merupakan bekas kekasih dengan pelakon 7th Heaven, Jessica Biel dari 2001 sehingga 2006. Namun mereka berpisah semenjak Chris menjalinkan perhubungan yang mesra dengan penyanyi Jessica Simpson dan peragawati Gisele Bundchen.

Filemografi

Filem

Televisyen

Teater

Permainan video

Anugerah dan pencalonan

Rujukan

Pautan luar 

 
 Laman Peminat Chris Evans

Kelahiran 1981
Orang hidup
Pelakon lelaki Amerika Syarikat
Pelakon filem Amerika Syarikat